Oikeusministeriö					
Lainvalmisteluosasto
Yksityisoikeuden yksikkö					Helsinki 15.1.2014
Viite: Lausuntopyyntö 12.11.2013

Asia: Lausunto; Isyyslain uudistamista koskeva työryhmämietintö

Naisjärjestöjen Keskusliitto ry (NJKL) kiittää mahdollisuudesta lausua aiheesta. NJKL kiittää myös selvitysmuistion laajuutta ja kattavuutta koskien nykylainsäädäntöä Suomessa ja ulkomailla. 

Äitiyden juridisen määritelmän ja muidenkin kysymysten osalta nousee asioita, joita pitäisi pikaisesti tarkastella lainsäädännön uudistamiseksi. 

NJKL haluaa työryhmämietinnössä erityisesti kiinnittää huomiota seuraaviin: 

Isyyden selvittämisen osalta muistio on kirjoitettu hieman asenteellisesti. NJKL:n mielestä yleisesti ottaen on lapsen edun mukaista selvittää hänen isänsä. Laissa on kuitenkin oltava mahdollisuus siihen, että äiti kieltää isyyden selvittämisen jatkamisen, mikäli lapsi on saanut alkunsa seksuaalisen väkivallan seurauksena. 

Työryhmä ehdottaa, että niille lapsille jotka ovat syntyneet avioliiton ulkopuolella ennen 1.10.1976, annetaan kanneoikeus isyyden vahvistamiseksi isyyslain voimaanpanolaissa asetetusta siirtymäajasta riippumatta. Näin vahvistetun perhesuhteen perintöoikeudellisia vaikutuksia ehdotetaan kuitenkin rajoitettaviksi. Perintöoikeuden rajoittaminen lakiosuuteen asettaa lapset keskenään eriarvoiseen asemaan ja Naisjärjestöjen Keskusliiton mielestä tämä on syrjintää.

Naisjärjestöjen Keskusliitto – Kvinnoorganisationernas Centralförbund ry

Leena Ruusuvuori
pääsihteeri